***Dôvodová správa***

**I. Všeobecná časť**

Trenčiansky samosprávny kraj je oprávneným žiadateľom o príspevok z Fondu   
na podporu športu v rámci programu „Výstavba, rekonštrukcia a modernizácia športovej infraštruktúry“.

Fond v súlade s jeho poslaním stanoveným zákonom vyhlásil výzvu na predkladanie žiadostí o poskytnutie finančného príspevku na projekty podpory športu spočívajúce vo výstavbe, rekonštrukcii a modernizácii športovej infraštruktúry, a to za účelom utvárania priaznivých a dlhodobo udržateľných podmienok nielen pre športovú reprezentáciu Slovenskej republiky, ale aj pre rozvoj športu detí, mládeže, športových talentov a širokej verejnosti vrátane zdravotne postihnutých občanov.

Číslo výzvy je 2021/004.

**II. Osobitná časť**

V rámci vyhlásenej výzvy pripravuje Trenčiansky samosprávny kraj žiadosť o poskytnutie príspevku na rekonštrukciu veľkej telocvične Gymnázia v Považskej Bystrici, ktorá je jednou zo škôl v zriaďovateľskej pôsobnosti Trenčianskeho samosprávneho kraja. Začiatok realizácie pripravovaného projektu je v prípade schválenia žiadosti plánovaný v roku 2022.

Podmienkou predloženia a schválenia žiadosti o poskytnutie príspevku je zabezpečenie realizácie a spolufinancovania projektu vo výške minimálne 40 %   
z celkových oprávnených výdavkov na základe uznesenia zo zasadnutia Zastupiteľstva TSK, rovnako ako preukázanie schopnosti financovania prípadných neoprávnených výdavkov projektu.

Finančné prostriedky pre zabezpečenie financovania investície na predmetnú rekonštrukciu vo výške minimálne 40% budú zapracované do Rozpočtu Trenčianskeho samosprávneho kraja na roky 2022-2024 po schválení žiadosti o poskytnutie príspevku.